Prefectura Constanţa a anunţat sâmbătă că autorităţile au dispus ca începând de sâmbătă, aproximativ 1.500 de români „captivi în Italia” să fie repatriaţi cu mai multe aeronave care vor ateriza pe Aeroportul Internaţional „Mihail Kogălniceanu".

Transportul umanitar este realizat de Ministerul Afacerilor Externe şi aprobat de ministrul Afacerilor Interne, Marcel Vela, şi de şeful DSU, Raed Aarafat.

Românii repatriaţi ar urma să fie duşi automat în carantină în mai multe hoteluri din staţiunea Mamaia.

Preşedintele Consiliului Judeţean Constanţa, Horia Ţuţuianu, a criticat dur decizia Guvernului şi a transmis, printr-o postare pe Facebook, că judeţul Constanţa nu are capacitatea medicală – număr de paturi, teste, echipamente – pentru un asemenea flux de oameni.

„Lipsa testelor, a disponibilului de paturi, a echipamentelor necesare într-o situaţie atât de gravă - conduce la o criză sanitară şi umanitară. Este un act iresponsabil, fără precedent!", a scris Horia Ţuţuianu.

Acesta a făcut apel la Guvern şi la preşedintele ţării să nu transforme Constanţa într-un judeţ izolat.

„Fac apel la preşedintele Iohannis, la Guvernul României să ia măsurile care se impun şi să nu transforme Constanţa într-un judeţ izolat. Oamenii trebuie triaţi epidemiologic şi transportaţi în mod asistat în judeţele de unde provin", a mai scris şeful Consiliului Judeţean Constanţa.

Spitalul de Boli Infecţioase din Constanţa este unul dintre cele 7 centre din România în care pot fi tratate persoanele infectate cu Coronavirus.

Cetăţeni români, repatriaţi din Torino cu două curse aeriene

În cursul zilei de sîmbătă au revenit în ţară 227 de cetăţeni români, repatriaţi din Torino, Italia, cu două curse aeriene, tip charter, operate de o companie privată, informează GCS.

Repatrierea ţine de demersurile Ministerului Afacerilor Externe şi ale Ministerului Transporturilor, Infrastructurii şi Comunicaţiilor în vederea facilitării revenirii în ţară a cetăţenilor români, nerezidenţi, care sunt lucrători sezonieri, afectaţi de restrângerea drastică a activităţilor economice în care erau angrenaţi în Italia, precum şi a cetăţenilor români care se află în Italia în situaţii deosebite, fără posibilităţi reale de a continua prezenţa pe teritoriul Italiei.

„Reînnoim apelurile făcute anterior privind evitarea oricăror călătorii externe care nu sunt absolut esenţiale şi recomandarea ca turiştii sau cetăţenii români aflaţi temporar în străinătate să revină de urgenţă în ţară. Totodată, facem apel la cetăţenii români de a da dovadă de înţelegere şi responsabilitate şi de a evalua în mod responsabil oportunitatea călătoriilor în străinătate în acest moment. Astfel de călătorii pot antrena riscuri majore, periclitând siguranţa cetăţenilor şi posibilitatea acestora de revenire în ţară. De asemenea, facem apel la cetăţenii români cu domiciliul sau reşedinţa în străinătate de a respecta cu stricteţe recomandările autorităţilor din aceste state şi subliniem că deplasările către România nu sunt recomandate. Aceste deplasări pot fi afectate de restricţiile impuse de statele de tranzit şi pot constitui un factor suplimentar de propagare a infecţiei cu COVID-19, punând astfel în pericol siguranţa celor de acasă”, arată comunicatul.